
Generációk, márkák és célcsoportok a mainstream sörpiacon

Kulcsszavak: sörpiaci trendek; márkák; etnográfia; generációk
Régóta foglalkoztat minket a kérdéskör, hogy mi motiválja az embereket sörfogyasztáskor, mi alapján választanak a piacon jelenlévő több tucat gyártó márkái és termékei közül, mennyire befolyásolóak azon tényezők, mint az ár, az akciók, a csomagolás, és melyek azok az egyéb, olykor rejtett, nehezen feltárható motivációk és élmények, melyek szintén az adott termék melletti döntést segítik elő.
Kutatásunk elsődleges célja a 9 kiválasztott sörpiaci márka esetén a marketingstratégiából fakadó piaci pozíciók, valamint az érzékelt márkaérték és a fogyasztás kapcsolatának vizsgálata volt. Ezen belül több alcél vizsgálatát fogalmaztuk meg: megfelelően pozícionált-e a vizsgált 9 márka; valóban a megcélzott fogyasztói kör vásárolja-e azokat; a termékekhez kapcsolódó asszociációk, érzések és érzelmek összhangban vannak-e a gyártók elgondolásával és kommunikációjával.
Első lépésben megvizsgáltuk a magyar sörpiaci trendeket, a célcsoportokat, ezt követően pedig arra a döntésre jutottunk, hogy generációs ismérv bevezetésével a sörfogyasztókat további két szegmensre bontjuk. Az új ismérv bevezetését a vizsgált Y és X generáció eltérő értékrendjéből és élménykészletéből fakadó markánsan elkülönülő médiafogyasztás és kommunikációs elérhetőség indokolja.
A primer vizsgálatok során 5 hipotézist fogalmaztunk meg, melyek kijelölték a kutatási irányvonalakat. A feltáró kutatások (fókuszcsoport, etnográfia, netnográfia) eredményeinek tükrében on-line és személyes kérdőíves, mennyiségi kutatást is végeztünk. A kiértékelésnél az SPSS statisztikai programot alkalmaztuk.
A kutatás legfőbb megállapításai: a sörfogyasztási szokások, valamint motivációk eltérőek az Y és az X generáció között; a sörmárkák ATL kommunikációja szegmentáció nélkül megállja a helyét, ám a BTL kommunikáció nem, következésképp a sörmárkák BTL kommunikációját korcsoportonként, a generációs ismérvek alapján célszerű szegmentálni; hatékonyan működik a sörfogyasztás eltolása a vendéglátóegységek felé; a magyarságtudat mindkét generációban erős, ám az Y generációban valamelyest gyengébb a jelenléte, ezáltal a reklámok megítélése is gyengébb; illetve, hogy a mainstream kategóriába tartozó sörök kommunikációja a terméktulajdonságokra kiegészítő hatással van.



